Visinčia
Visinčia – upė Šalčininkų rajone; Šalčios dešinysis intakas (Merkio baseinas). Prasideda greta Mikantonių kaimo, pačiame aukštupyje prateka Didžiosios durpyną. Teka į šiaurės vakarus, už Zavišonių – į pietvakarius. Upės vidurupis ir žemupys yra Rūdininkų girioje. Įteka į Šalčią 26 km nuo jos žiočių, netoli Tetervinų kaimelio. Intakai: dešinieji – Kamena, Kernavė; kairieji – Didelis Cudykas. Upės aukštupio vaga (iki Gasčionių) sureguliuota. Ties Šalčininkėliais (33 km nuo žiočių) patvenkta (tvenkinio plotas 17,7 ha). Upė pasižymi skaidriu, švariu vandeniu. Upės baseine gausu miškų, pelkių, telkšo Kernavo ežeras. Žemupio slėnis beveik negyvenamas, įtrauktas į Visinčios hidrografinį ir kraštovaizdžio draustinius. Gyvenvietės prie upės: Anuliškės, Jackonys, Gasčionys, Šalčininkėliai, Tartokas, Zavišonys, Pavisinčia, Skubėtai, Jundiliškės, Gudeliai, Gumbas, Ūta. Upėvardžio šaknis *vis- siejama su reikšme „lenkti, sukti“ (plg. liet. viesulas, ide. *u̯ei̯-; taip pat liet. vystyti „sukti, vynioti“, latv. vists „ryšulys“, latv. vistities „vyniotis, raitytis, suktis“).